EUROPA-KOMMISSIONEN Strasbourg, den 13.6.2017 COM(2017) 330 final RAPPORT FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET

13. rapport om omfordeling og genbosætning





x0009





1Indledning Den 13. rapport om omfordeling og genbosætning beskriver de hasteforanstaltninger, der stadig skal træffes dels for i de kommende måneder at omfordele alle dem, der er berettigede til det, og som stadig befinder sig i Italien og Grækenland, dels for at opfylde genbosætningsmålene. I de første fem måneder af 2017 er omfordelingerne gået betydeligt hurtigere. Siden januar er næsten 10 300 personer blev omfordelt. Det er en femdobling sammenlignet med samme periode i 2016, hvor kun 1 600 personer blev omfordelt. Det er resultatet af, at procedurerne blev fuldt ud gennemført i anden halvdel af 2016, at størstedelen af medlemsstaterne regelmæssigt fortsat giver tilsagn, og at de to ansvarsoverdragende medlemsstaterne konstant bestræber sig på at forbedre det gensidige samarbejde og den gensidige tillid. I maj 2017 blev derfor over 1 000 personer omfordelt fra Italien, hvilket er det hidtil højeste antal og tæt på månedens mål, og hvilket bringer det samlede antal personer, der er omfordelt fra Italien, op på 6 896. Italien skal dog stadig gøre en større indsats for at få alle dem, der allerede er i Italien, identificeret og registreret med henblik på omfordeling, og for hurtigt at få de nyankomne, som kan komme på tale til omfordeling, omfordelt. I Grækenland, hvor antallet af personer, der skal omfordeles, forventes at forblive nogenlunde stabilt (27 208 personer er registreret med henblik på omfordeling), ligger tallet for månedlige omfordelinger på 1 300, hvorved det samlede antal, der er omfordelt fra Grækenland, når op på 13 973. Der er stadig 11 000 personer, der skal omfordeles. Medlemsstaterne er derfor nået til enighed om en specifik operationel plan, og det forventes, at målet om 3 000 omfordelinger om måneden på grundlag af denne plan og med de aktuelle tilsagn vil blive nået i juli og fastholdt indtil september. I alt er 20 000 personer indtil videre blevet omfordelt. Selv om de fleste medlemsstater nu bidrager rimeligt til gennemførelsen af ordningen, tilsidesætter Ungarn, Polen og Tjekkiet fortsat deres juridiske forpligtelse til at give tilsagn og modtage omfordelte personer fra Grækenland og Italien. Omfordeling er fortsat en af de vigtigste måder, hvorpå presset på Italien og Grækenland kan mindskes, idet ansvaret for håndteringen af de ansøgere, der har et klart behov for international beskyttelse, derved deles. Medlemsstaterne bør ikke slække på deres anstrengelser, da omfordelingen stadig ikke sker tilstrækkeligt hurtigt til at omfordele alle de personer, der kan omfordeles, inden september 2017. Medlemsstaternes juridiske forpligtelse stopper dog ikke på det tidspunkt; Rådets afgørelser gælder for personer, som ankommer til Grækenland og Italien frem til den 26. september 2017. Omfordelingsproceduren skal derfor stadig gennemføres af medlemsstaterne for de personer, der kan komme i betragtning til omfordeling, inden for en rimelig frist derefter. Gennemførelsen af konklusionerne fra juli 2015 om at genbosætte 22 504 personer forløber planmæssigt, idet over to tredjedele af det aftalte antal allerede er blevet genbosat. 2Omfordeling Der er fortsat en positiv udvikling i omfordelingstempoet. Med en yderligere indsats fra alle tilflytningsmedlemsstaters side vil de mål, Kommissionen har fastsat, kunne nås. De fastlagte mål skal sikre, at alle omfordelingsberettigede personer, der i øjeblikket befinder sig i Italien og Grækenland, omfordeles effektivt og rettidigt, således at det undgås, at der opstår operationelle og logistiske flaskehalse, hvilket ville blive resultatet, hvis flertallet af de resterende overførsler først skulle gennemføres i de sidste uger i september. Næsten alle medlemsstater deltager nu i omfordelingen fra Italien og Grækenland. Ungarn, Polen og Tjekkiet er de eneste medlemsstater, der ikke har ændret holdning, og som fortsat ikke giver tilsagn og ikke deltager i omfordelingen hverken fra Grækenland eller Italien, hvilket er i strid med deres juridiske forpligtelser. Navnlig Ungarn og Polen er de eneste medlemsstater, der ikke har deltaget i omfordelingen af en eneste person, og Polen har ikke givet noget tilsagn siden den 16. december 2015. Tjekkiet ikke givet tilsagn siden maj 2016 og har ikke gennemført nogen omfordelinger siden august 2016.

Østrig har endnu ikke modtaget nogen som led i omfordelingen, men har for nylig givet tilsagn om at modtage 50 personer fra Italien i maj. Tilsagnet skal nu omsættes til reelle omfordelinger hurtigst muligt. 2.1 Grækenland: Omfordeling er blevet en fast procedure i Grækenland, men det skal stadig gå noget hurtigere med overførslerne, hvis alle, der er berettigede, skal omfordeles Som anført i tidligere rapporter har Grækenland afsluttet registreringen ("indgivelse af ansøgning om international beskyttelse") af alle personer, for hvem der var foretaget forudgående registrering, herunder dem, der er berettiget til omfordeling. Pr. 9. juni har i alt 27 208 personer indgivet deres ansøgning i henhold til omfordelingsordningen, 13 973 personer er allerede blevet omfordelt, mens 10 923 stadig mangler at blive omfordelt. Det samlede antal personer, der registreres med henblik på omfordeling, ventes at forblive stabilt, selv om der stadig kan blive registreret ansøgninger frem til den 26. september 2017, og nogen kan blive udelukket fra omfordelingsordningen. Omfordelingstempo: planerne skal gøres færdige og gennemføres Næsten alle medlemsstater giver nu tilsagn og tager imod omfordelte personer hver eller hver anden måned. Kun Tjekkiet, Ungarn, Polen og Østrig opfylder ikke deres juridiske forpligtelser. Malta har taget imod alle de omfordelte personer, det skulle, Letland er næsten lige så langt, og Norge er ved at indfri sit tilsagn. Estland, Finland, Litauen, Luxembourg og Portugal er godt i gang med af opfylde deres forpligtelser. På trods af at der gentagne gange er fremsat henstillinger i tidligere rapporter og indgået bilaterale udvekslinger på forskellige niveauer, fører Slovakiet fortsat sin strenge præferencepolitik, hvilket fører til en uforholdsmæssigt høj afvisningsprocent. Denne politik er ikke i overensstemmelse med Rådets afgørelser, som tillader afvisning af hensyn til den nationale sikkerhed eller den offentlige orden. Det er derfor vigtigt, at det bliver ændret. Alle medlemsstaterne bør undgå at udelukke sårbare ansøgere fra deres præferencer, eftersom disse skal prioriteres i forbindelse med omfordelingen. Det er også af afgørende betydning, at medlemsstaterne skaffer kapacitet til at modtage særligt sårbare personer. Alle medlemsstater bør være klar til at modtage alle typer asylansøgere (store familier og enlige mænd) og tage deres rimelige andel af sårbare ansøgere, herunder uledsagede mindreårige og personer med alvorlige helbredsproblemer. Omfordelingstempoet nåede op på 1 300 overførsler pr. måned i de seneste måneder, hvilket endnu ikke er tilstrækkeligt til at omfordele alle dem, der er berettiget hertil, inden september 2017. Kommissionen afholdt sammen med den græske asyltjeneste og Den Internationale Organisation for Migration (IOM) et særligt møde med henblik på at løse de logistiske problemer, idet den svenske planlægning blev fremhævet som et godt eksempel. Der blev holdt bilaterale møder med medlemsstaterne, hvor der blevet givet store månedlige tilsagn med henblik på at planlægge de forskellige faser af omfordelingsprocessen. Der er aftalt planer med Tyskland, Frankrig, Nederlandene, Rumænien, Spanien og Sverige. Ud fra planlægningen og med den hastighed, hvormed medlemsstaternes tilsagn gives, burde omfordelingen nå op på 2 500 i juni og 3 000 i juli, august og september. En forudsætning for, at planen kan gennemføres effektivt, er, at samtlige medlemsstater bidrager konstruktivt til hver eneste fase af omfordelingen, og kommissionen står klar til at fremme processen. Medlemsstater med begrænset modtagelseskapacitet (Irland, Finland og Portugal) har arbejdet på at løse vanskelighederne. Uledsagede mindreårige: det gode fremskridt fortsætter Pr. 6. juni er 365 uledsagede mindreårige blevet omfordelt ud af de 574 uledsagede mindreårige, som er berettiget til omfordeling. Siden den seneste rapport har flere medlemsstater tilbudt pladser til denne kategori af sårbare ansøgere. Medlemsstaterne opfordres til fortsat at tilvejebringe de nødvendige pladser til omfordeling af registrerede mindreårige, som er blevet adskilt fra deres familie. Behov for handling hurtigt: ·Tjekkiet, Ungarn, Polen og Østrig bør begynde at give tilsagn og straks omfordele fra Grækenland for at opfylde deres juridiske forpligtelser ·Planerne for overførsler skal gøres færdige og gennemføres. De medlemsstater, der endnu ikke har udarbejdet dem, bør følge eksemplet i de lande, der har udarbejdet planer ·I denne sidste fase af gennemførelsen bør medlemsstaterne øge deres kapacitet til at behandle ansøgninger for at sikre, at processen forløber så gnidningsløst som muligt, og undgå forsinkelser i overførselsproceduren, og de bør om nødvendigt forsøge at løse problemer med utilstrækkelig modtagelseskapacitet, herunder til sårbare ansøgere. ·Slovakiet opfordres til i de kommende uger at tage sin præferencepolitik for omfordeling af ansøgere op til fornyet overvejelse, således at den stemmer overens med Rådets afgørelser, og til at starte omfordelingen fra Grækenland hurtigst muligt.

2.2 Italien: der skal gøres en større indsats for at omfordele alle de personer i Italien, der er berettigede hertil Identifikation og registrering af migranter med henblik på omfordeling: Italien skal gøre mere for at fremskynde omfordelinger Italien har indtil videre registreret 8 600 personer med henblik på omfordeling, hvoraf 6 896 allerede var blevet omfordelt. Ifølge de italienske myndigheder ventes yderligere ca. 700 at blive registreret. Endvidere er der indtil videre ankommet over 2 500 eritreere til Italien i 2017, som også bør registreres hurtigt med henblik på omfordeling. Der ankom omkring 20 700 eritreere til Italien alene i 2016, og det står klart, at kun ca. halvdelen af dem er blevet registreret med henblik på omfordeling. Det er derfor meget vigtigt, at Italien hurtigst muligt får identificeret og registreret alle de øvrige ansøgere i Italien, der kan komme på tale til omfordeling. Det Europæiske Asylstøttekontor ("støttekontoret") er med støtte fra Kommissionen villig til at indlede en målrettet oplysningskampagne for at nå ud til disse ansøgere (gennem sociale medier, distribution af støttekontorets brochure om omfordeling, støttekontorets hotline om omfordeling og tilstedeværelsen af støttekontorets mobile grupper) og få et større antal personer, som er berettiget til omfordeling, registreret. Italien bør yde den nødvendige støtte til at få oplysningskampagnen gennemført og skabe opmærksomhed om omfordelingsordningen i de lokale myndigheder Prefetture/Questure og i modtagelsescentrene. Det er også vigtigt, at Italien gør mere for at centralisere omfordelingen (især de sidste faser) i nogle få centre og overføre ansøgere om omfordeling til modtagelsescentrene i eller i nærheden af Rom ti dage inden afrejsen. Den nuværende praksis, ifølge hvilken omfordelingsberettigede migranter fordeles over hele Italien, mens de udpegede omfordelingscentre ofte er underudnyttede, fordi de hovedsageligt huser migranter af nationaliteter, som ikke er omfordelingsberettigede, komplicerer omfordelingsprocessen og skaber logistiske problemer, navnlig i de sidste faser af omfordelingsprocessen, og især med hensyn til sikring af ordentlige helbredstjek, inden overførslen finder sted. Omfordelingstempo: den gode fremdrift skal fastholdes Omfordelingstempoet i Italien er tegn på en stabil, god udvikling, og det er et realistisk mål at få omfordelt alle de personer, der i øjeblikket befinder sig i Italien, og som er berettiget til omfordeling, eftersom de mål, som Kommissionen har sat, generelt følges af medlemsstaterne. Finland og Malta vil snart have gennemført alle de omfordelinger, de har tegnet sig for for Italiens vedkommende, og andre medlemsstater (Tyskland, Luxembourg og Nederlandene) gør også gode fremskridt baseret på regelmæssige månedlige tilsagn og omfordelinger; Kroatien og Portugal er på det seneste begyndt at give tilsagn igen. Bulgarien, Tjekkiet, Estland, Ungarn, Irland, Polen, Slovakiet og Østrig derimod er de eneste medlemsstater, der ikke har taget imod en eneste omfordelt person fra Italien. Østrig gav sit første tilsagn til Italien på 50 personer i maj og bør sørge for, at den omfordeling rent faktisk sker hurtigst muligt. Det betyder også, at Italien skal sende anmodninger om omfordelinger, således at Østrig kan indfri sit tilsagn. Estland og Irland har endnu ikke gennemført omfordelinger fra Italien på grund af Italiens skrappe politik om supplerende sikkerhedsinterviews, der gennemføres af tilflytningsmedlemsstaterne, mens Bulgarien og Slovakiet ikke har gennemført omfordelinger fra Italien på grund af deres strenge præferencepolitik (Bulgarien vil ikke modtage eritreere, og Slovakiet vil kun modtage enlige kvinder med børn og personer med rejsedokumenter), hvilket gør det nærmest umuligt for Italien af finde ansøgere, der opfylder kriterierne. Der bør findes en løsning på tilflytningsmedlemsstatens afholdelse af supplerende sikkerhedsinterviews, således at alle ansøgere, der er berettiget til omfordeling, omfordeles i de kommende måneder. Cypern, Frankrig og Letland har endvidere ikke givet tilsagn til Italien i over tre måneder. Med henblik på konstant at forbedre informationsformidlingen vil IOM den 16. juni afholde en særlig undervisningsdag for forbindelsesofficerer i Italien, som skal forbedre afholdelsen af møder om kulturel vejledning. Støttekontoret har også lavet en nye video specifikt om omfordeling til Portugal. Omfordelingen af uledsagede mindreårige er startet, men der skal stadig gøres mere

To uledsagede mindreårige blev omfordelt fra Italien til Norge i rapporteringsperioden, hvilket får det samlede antal uledsagede mindreårige, der er omfordelt fra Italien, op på fem personer (herunder en mindreårig, der er adskilt fra familien). I denne særlige sag kunne overførslen lade sig gøre takket være øget samarbejde på lokalt plan. Adskillige andre ansøgninger er ved at blive behandlet. Som anført i den 12. rapport bør Italien nu bygge videre på erfaringerne med disse første omfordelinger og standardisere procedurerne, således at alle uledsagede mindreårige, som kan blive omfordelt, kan få muligheden for at blive det, hvis det er i deres egen bedste interesse. På et møde den 1. juni, som Kommissionen holdt med alle relevante aktører, lykkedes det at få strømlinet processen yderligere. Medlemsstaterne bør på deres side fortsat stille pladser til rådighed for uledsagede mindreårige som led i deres tilsagn og give de italienske myndigheder konkrete oplysninger om de specifikke modtagelsesforhold, der gælder for dem. Eftersom processen kan være længere for dem end for voksne, opfordres medlemsstaterne til at reservere pladser til mindreårige i en længere periode (dvs. at forlænge den periode, pladserne er ledige i, således at de kan besættes i forbindelse med senere tilsagn).



Behov for handling hurtigt: ·Tjekkiet, Ungarn og Polen bør begynde at give tilsagn og straks omfordele fra Italien for at opfylde deres juridiske forpligtelser ·Bulgarien og Slovakiet opfordres til i de kommende uger at tage deres præferencepolitik for omfordeling af ansøgere op til fornyet overvejelse, således at de stemmer overens med Rådets afgørelser, og til at starte omfordelingen fra Italien hurtigst muligt ·Italien opfordres til i de kommende uger at komme op med en gensidigt acceptabel løsning på tilrettelæggelsen af supplerende sikkerhedsinterview, som en række medlemsstater kræver for at vurdere sikkerhedsrelaterede risici i overensstemmelse med Rådets afgørelser ·Italien bør hurtigst muligt fremskynde registreringen af personer, der kan komme i betragtning til omfordeling, samarbejde med støttekontorret om gennemførelsen af oplysningskampagnen og øge sine bestræbelser på at centralisere omfordelingsprocessen, især de sidste faser ·Alle andre medlemsstater bør hver måned fortsat give tilsagn og deltage i omfordelingen fra Italien i forhold til deres tilsagn, øge deres kapacitet til at behandle ansøgningerne, undgå unødvendigt strenge præferencer, begrænse krav, som forsinker overførslen, og give forrang til de ansøgninger, der vedrører sårbare ansøgere, især uledsagede mindreårige. 3Genbosætning Der konstateres stadig fremskridt i gennemførelsen af konklusionerne af 20. juli 2015, og over to tredjedele af de 22 504 aftalte genbosætninger er allerede blevet gennemført. Siden den 12. maj 2017 er 256 personer blevet genbosat under ordningen. Da flere medlemsstater med store kvoter har opfyldt deres forpligtelse i henhold til konklusionerne og har bestræbt sig på at gennemføre EU's og Tyrkiets erklæring af 18. marts 2016, har de seneste genbosætninger fundet sted fra Tyrkiet, selv om der stadig foretages genbosætninger i et mindre omfang fra Jordan og Libanon. Pr. 9. juni 2017 er 16 419 personer blevet genbosat i 21 stater (Belgien, Tjekkiet, Danmark, Tyskland, Estland, Frankrig, Island, Irland, Italien, Letland, Liechtenstein, Litauen, Nederlandene, Norge, Østrig, Portugal, Spanien, Finland, Sverige, Schweiz og Det Forenede Kongerige). Syv medlemsstater (Estland, Finland, Tyskland, Irland, Nederlandene, Sverige og Det Forenede Kongerige) og de tre associerede stater (Island, Liechtenstein og Schweiz) har allerede opfyldt deres tilsagn. Selv om flere medlemsstater gennemfører genbosætninger end i de foregående år, har ti medlemsstater endnu ikke gennemført genbosætninger efter denne ordning. Det bliver mere og mere tvivlsomt, om de medlemsstater, hvor der er stor forskel på deres tilsagn og den faktiske gennemførelse af genbosætninger, vil være i stand til at opfylde deres forpligtelser. Gennemførelsen af konklusionerne af 20. juli 2015 omfatter medlemsstaternes indsats for at genbosætte syrere fra Tyrkiet som aftalt i erklæringen fra EU og Tyrkiet. Siden den 4. april 2016 er 6 254 syrere blevet genbosat fra Tyrkiet som led i den genbosætningsordning, der er aftalt i erklæringen fra EU og Tyrkiet. Siden den sidste rapporteringsperiode er 559 syrere blevet genbosat under denne ordning, og det resterende antal tilsagn udgør nu i alt 24 461. Genbosætning i henhold til erklæringen fra EU og Tyrkiet har hidtil fundet sted til Østrig, Belgien, Estland, Frankrig, Tyskland, Italien, Letland, Litauen, Luxembourg, Nederlandene, Portugal, Spanien, Finland og Sverige. Derudover har Norge indtil videre genbosat 563 syrere fra Tyrkiet siden den 4. april 2016. De medlemsstater, som genbosætter i henhold til erklæringen fra EU og Tyrkiet, planlægger yderligere genbosætningsforanstaltninger, inklusive missioner til Tyrkiet for at interviewe kandidater til genbosætning. Rumænien har nu fulgt op på sine tidligere udmeldinger om at indlede genbosætningen meget snart ved at tage imod 11 syrere. EU-delegationen i Ankara har understreget over for UNHCR, at det er vigtigt også at indstille nye ansøgere til de medlemslande, der har givet mindre tilsagn. Blandt de medlemsstater, der endnu ikke har foretaget genbosætninger fra Tyrkiet, er Malta i gang med at forberede sin mission til Tyrkiet, og Cypern har rettet formel henvendelse til UNHCR for at meddele, at landet kan genbosætte 5 personer i henhold til erklæringen fra EU og Tyrkiet. Der er dog også medlemsstater, som har modtaget sager fra UNHCR i sommeren 2016, men som ikke siden har truffet nogen foranstaltninger (Bulgarien, Kroatien og Tjekkiet), og som opfordres til at gøre dette snarest. For at bakke op om genbosætninger i henhold til erklæringen fra EU og Tyrkiet og drøfte de løbende operationer holder EU's delegation i Ankara fortsat ugentlige møder med det tyrkiske generaldirektorat for migrationsforvaltning. EU's delegation holder også ugentlige møder med medlemsstaterne samt UNHCR og IOM for at sammenligne statistiske data og drøfte operationelle opdateringer. For at afhjælpe manglerne og følge op på en henstilling i en tidligere rapport, foreslog EU's delegation medlemsstaterne en revideret udgave af det dokument med spørgsmål og svar, som UNHCR benytter for at sikre, at de oplysninger, der gives til syriske kandidater om modtagelsesforhold og kulturelle, sociale og retlige standarder i EU-medlemsstaterne, er dækkende. Den reviderede udgave af dette dokument er allerede blevet godkendt af UNHCR samt af flertallet af medlemsstaterne, og 13 medlemsstater har allerede sendt en ajourført udgave af dokumentet med spørgsmål og svar.